साईं बाबा की हालत नाजुक, पुट्टपर्थी में निषेधाज्ञा लागू  
साईं बाबा का पुट्टपर्थी के सुपरस्पेशयलिटी हॉस्पिटल में इलाज चल रहा है, जहां वह पिछले तीन हफ्ते से भर्ती हैं। उनके कई अंगों ने काम करना बंद कर दिया है।
पुट्टपर्थी के सत्य साईं बाबा की हालत काफी नाजुक हो गई है। साईं बाबा का पुट्टपर्थी के सुपरस्पेशयलिटी हॉस्पिटल में इलाज चल रहा है, जहां वह पिछले तीन हफ्ते से भर्ती हैं। खबर है कि उनके ज्यादातर अंगों ने काम करना बंद कर दिया है।  27 डॉक्टरों की एक टीम बाबा के इलाज में लगी हुई है। उन्हें वेंटिलेटर पर रखा गया है और किडनी की समस्या को देखते हुए उनका डायलिसिस भी किया गया था।सत्य साईं बाबा के गिरते स्वास्थ्य को देखते हुए हजारों श्रद्धालुओं ने उनके कस्बे में आना शुरू कर दिया है, जिसे देखते हुए प्रशासन द्वारा निषेधाज्ञा लागू कर दिया गया है। दो हजार से अधिक पुलिस अधिकारी और व्यक्ति यहां पर तैनात किए गए हैं।  बाबा का सत्य साईं उच्च चिकित्सा विज्ञान संस्थान में इलाज चल रहा है, जिसको देखते हुए वहां पर कड़े सुरक्षा इंतजाम किए गए हैं। हैदराबाद में पुलिस महानिदेशक अरविंद रोआ ने मुख्यमंत्री किरन रेड्डी से मुलाकात की और वहां पर सुरक्षा कदमों के बारे में उन्हें जानकारी दी।  राज्य के भारी उद्योग मंत्री जे गीता रेड्डी, अनंतपुर जिले के जिलाधिकारी बी जनवर्धन रेड्डी और यहां पर डेरा डाले उप महानिरीक्षक पुलिस चारू सिन्हा ने सुबह संस्थान के निदेशक एएन सफाया के साथ साईं बाबा के स्वास्थ्य की समीक्षा की। उन्होंने कानून-व्यवस्था की स्थिति और भीड़ को नियंत्रित करने के उपायों की भी समीक्षा की। एक वरिष्ठ पुलिस अधिकारी ने कहा कि ऐहतिआती कदम के रूप में चिकित्सा विज्ञान संस्थान के आसपास की दुकानें बंद कर दी गई हैं।(इनपुट भाषा से भी)